A BIZOTTSÁG HATÁROZATA
(2004. november 18.)
a bizonyos ftalátvegyületeket tartalmazó, lágy PVC-ből készült és háromévesnél fiatalabb gyermekeknek szánt, szájba vehető játékszerek és gyermekápolási cikkek forgalomba hozatalát megtiltó intézkedésekről szóló 1999/815/EK határozat módosításáról
(az értesítés a B(2004) 4403. számú dokumentummal történt)
(EGT vonatkozású szöveg)
(2004/781/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre (1) és különösen annak 13. cikke (2) bekezdésére,
mivel:
(1)
A Bizottság a 92/59/EGK tanácsi irányelv (2) 9. cikke alapján 1999. december 7-én elfogadta az 1999/815/EK határozatot (3), amely felszólítja a tagállamokat a diizononil-ftalát (DINP), di-(2-etilhexil)-ftalát (DEHP), dibutil-ftalát (DBP), diizodecil-ftalát (DIDP), di-n-oktil-ftalát (DNOP) és benzil-butil-ftalát (BBP) vegyületek közül egyet vagy többet tartalmazó, lágy PVC-ből készült és háromévesnél fiatalabb gyermekeknek szánt, szájba vehető játékok és gyermekápolási cikkek forgalomba hozatalának tilalmára.
(2)
A 92/59/EGK irányelv 11. cikkének (2) bekezdésében rögzített rendelkezésekkel összhangban az 1999/815/EK határozat érvényessége három hónapra korlátozódott. Ebből kifolyólag a határozat érvényessége 2000. március 8-án lejárt.
(3)
Az 1999/815/EK határozat elfogadásakor előirányozták, hogy az érvényességet, amennyiben szükséges, meghosszabbítják. Az 1999/815/EK határozat alapján elfogadott intézkedések érvényességét több határozat is meghosszabbította minden alkalommal három vagy hat hónapos időtartamra, legutóbb három hónapos időtartammal, mely 2004. november 20-án lejár.
(4)
A létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendelet (4) értelmében a ftalátkibocsátási vizsgálatok hitelesítési módszereit, a helyettesítő anyagok biztonságának értékelését és ezen ftalátok átfogó kockázatértékelését illetően lényeges előrelépések történtek.
(5)
Az Európai Parlament és a Tanács által elfogadott állandó intézkedések meghozataláig és a megfelelő végrehajtási intézkedések hatálybalépéséig a tagállamokban, valamint azért, hogy biztosítani lehessen az 1999/815/EK határozat célkitűzéseit és azok érvényességének meghosszabbításait, továbbra is szükséges a szóban forgó termékek forgalomba hozatalának tilalma.
(6)
Néhány tagállam 2004. november 20-ig érvényes intézkedésekkel végrehajtotta az 1999/815/EK határozatot. Ezért szükséges annak biztosítása, hogy ezeknek az intézkedéseknek az érvényessége meghosszabbításra kerüljön.
(7)
Ezért szükséges az 1999/815/EK határozat érvényességének meghosszabbítása, hogy biztosítani lehessen, hogy mindegyik tagállam továbbra is fenntartja az ebben a határozatban előírt tilalmat.
(8)
A 92/59/EK irányelvet 2004. január 15-től hatályon kívül helyező és annak helyébe lépő 2001/95/EK irányelv 13. cikkének (2) bekezdése megállapítja, hogy a bizottsági határozatok, amelyek felszólítják a tagállamokat, hogy tegyenek intézkedéseket az egyes termékek által okozott súlyos veszélyek megelőzésére, legfeljebb egyéves időtartamra érvényesek és legfeljebb egyéves időszakokkal hosszabbíthatók meg. Helyénvaló az 1999/815/EK határozat érvényességének tíz hónappal történő meghosszabbítása abból a célból, hogy elegendő idő álljon rendelkezésre az (5) preambulumbekezdésben említett állandó intézkedések elfogadására és végrehajtására.
(9)
Az e határozatban előírt intézkedések összhangban vannak a 2001/95/EK irányelv 15. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
Az 1999/815/EK határozat 5. cikkében a „2004. november 20.” szavak helyébe a „2005. szeptember 20.” szavak lépnek.
2. cikk
A tagállamok azonnali hatállyal meghozzák a szükséges intézkedéseket annak érdekében, hogy eleget tegyenek e határozatnak. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2004. november 18-án.